钦定古今图书集成/明伦汇编/官常典/第790卷 > 曾孝广
## 钦定古今图书集成/明伦汇编/官常典/第790卷 > 曾孝广

按《宋史曾公亮传》：“公亮子孝广，字仲锡，元丰末为北
外都水丞。元祐中，大臣议复河故道，召孝广问之，言
不可，出通判保州。久之，复为都水丞。前此，班行使臣
部木筏至者，须校验无所失亡，乃得送铨，监吏领赇
谢，不时遣。孝广治籍，疏姓名，谨其去留，一岁中归选
者百辈。除京西转运判官，入为水部员外郎。河决内”
黄，诏孝广行视。遂疏苏村，凿钜野，导河北流，纾澶、滑、
深、瀛之害。迁都水使者。洛水频岁湓涌，浸啮北岸，孝
广按河堤，得废渡口遗迹，曰：“此昔人所以杀水势也。”
即曰濬决之。累石为防，自是无水患。出提点永兴路
刑狱，陕西、京西转运副使，还为左司郎中，擢户部侍
郎，进尚书。坐钱帛不给费，罢为天章阁待制、知杭州。
又以前聘契丹，失奉使体，夺职，寻复之。移知潭州，加
显谟阁直学士、知郓州。孝广与胡安国、邹浩善，皆大
观中忤时相，御史论之，复夺职、知饶州。逾年，徙广州。
历成德军、太原府，得故职以卒，年六十，赠正议大夫。
孝广莅官以严称，获盗辄碎其手焉。